Source: http://cirf.uniud.it/la-struture/il-regolament-1/pagina_view?set_language=fr
Timestamp: 2017-09-26 00:13:49+00:00

Document:
Il regolament – CIRF
Regolament dal Centri Interdipartimentâl pal svilup de lenghe e de culture dal Friûl "Josef Marchet" (CIRF)
Parê dal Consei di Aministrazion dal 28.10.2016
Fat bon dal Senât Academic dal 25.10.2016
Decret Retorâl di emanazion numar 617 dai 31 di Otubar dal 2016
Art. 1 - Istituzion
1. Li de Universitât dal Friûl al ven istituît, daûr dal art. 25 come 3 dal Statût, il Centri clamât “Centri Interdipartimentâl pal svilup de lenghe e de culture dal Friûl – CIRF”, di chi indenant "Centri".
2. Il Centri, che si presente tant che Centri interdipartimentâl, al nas daûr de propueste e de adesion di chescj Dipartiment (di ca indenant clamâts “Dipartiments di riferiment”) e al à sede in spazis specifics indicâts tes deliberazions di adesion:
Dipartiment di Lenghis e leteraturis, comunicazion, formazion e societât (DILL)
Dipartiment di Siencis agroalimentârs, ambientâls e a animâls (DI4A)
Dipartiment di Siencis economichis e statistichis (DIES)
Dipartiment di Siencis juridichis (DISG)
Dipartiment Politecnic di inzegnarie e architeture (DPIA)
3. Il Centri al è stât istituît cun deliberazion di Consei di Aministrazion dal 28.10.2016, cjapât sù il parê dal Senât Academic dal 25.10.2016.
Art. 2 - Finalitâts
1. Finalitâts dal Centri a son:
a) promovi iniziativis par valorizâ il studi e la ricercje su lenghe, leterature, arts, sience, teritori e culture dal Friûl, cun riferiment in particolâr ae popolazion che e je a stâ te regjon e ai furlans tal forest che si identifichin cun cheste culture;
b) svilupâ rapuarts di colaborazion cun istituzions nazionâls, forestis e internazionâls;
c) fâ ativitâts di consulence e ricercje a pro di ents e istitûts;
d) promovi, sostignî e organizâ, ancje in colaborazion cui Dipartiments, ativitâts didatichis tant che cors di perfezionament e di inzornament su lenghe e culture dal Friûl, cun riferiment massime aes aministrazions publichis e ai ents teritoriâi;
e) prudelâ midiant di publicazions, cunvignis, seminaris e mostris, la difusion des cognossincis su lenghe e culture dal Friûl e slargjâ tes formis plui oportunis la cognossince des ativitâts dal Centri o des altris struturis de Universitât che a vedin afinitât cui obietîfs dal Centri stes;
f) promovi e prudelâ tal cuarp students dal Ateneu iniziativis indreçadis ae cognossince e al ûs de lenghe furlane, cun atenzion particolâr ai gnûfs struments comunicatîfs, aes espressions artistichis, musicâls, teatrâls, espressivis e vie indenant.
Art. 3 – Adesions
1. A puedin mandâ domande di adesion al Centri:
a) altris Dipartiments de Universitât dal Friûl (di pronte a chei di riferiment), daspò vê vude la deliberazion dal Consei di Dipartiment, indulà che a vegnin segnadis lis motivazions de richieste di adesion;
b) professôrs e ricercjadôrs de Universitât dal Friûl;
c) studiôs e esperts esternis;
d) Ents, istituzions o associazions che a son interessadis aes ativitâts dal Centri, che i dan un apuart significatîf e che a àn fat domande di adesion;
2. Il Consei Diretîf al delibere in rivuart aes domandis di adesion, acompagnadis, pai sogjets aes lett. b) e c) dal come sore ripuartât, dal curriculum sientific e di cualsisei altri document ritignût util.
3. La decjadence e jentre in vore daurman par vie de decision di bande dal Consei Diretîf, tal câs di domande dal interessât o par altre ipotesi ricognossude dai orghins di guvier dal Ateneu.
Art. 4 – Orghins
1. I orghins dal Centri a son:
a) il Diretôr
b) il Consei Diretîf
c) la Zonte
d) il Comitât Sientific
e) la Assemblee dai aderents
Art. 5 – Diretôr
1. Il Diretôr al coincît cul Delegât dal Retôr pal furlan; la durade dal mandât tant che Diretôr dal Centri e je duncje la stesse de durade de deleghe dade dal Retôr.
2. Tal câs che al mancji il Delegât, il Diretôr al ven elet dal Consei Diretîf jenfri i propris membris internis dal Ateneu.
Art. 6 – Funzions dal Diretôr
1. A son compits dal Diretôr:
a) clamâ lis riunions dal Consei Diretîf, fasintjur di president, almancul dôs voltis par an e dutis lis voltis che lu riten just;
b) designâ jenfri i components dal Consei Diretîf il Vice Diretôr, incargât di sostituîlu;
c) rapresentâ il Centri tai rapuarts cu lis autoritâts academichis, cui orghins di guvier de Universitât e cu lis istituzions dal difûr de Universitât;
d) stâ daûr aes ativitâts leadis ae gjestion aministrative e contabil dal Centri e cjapâ lis decisions di sô competence par chel che al inten chestis materiis;
e) meti in vore lis deliberazions dal Consei Diretîf;
f) scrivi ogni an la relazion su la ativitât dal Centri di someti ae aprovazion dal Consei Diretîf, di mandâ ai Dipartiments aderents.
Art. 7 – Consei Diretîf
1. Il Consei Diretîf, cun a cjâf il Diretôr, al è metût dongje, cun di plui dal Diretôr stes, di un rapresentant par ogni Dipartiment aderent, designât dal Consei stes dal Dipartiment, e ancje di un rapresentant elet dai aderents “esternis” ai rûi dal Ateneu.
2. Il Consei al dure in carghe trê agns academics. I components si puedin tornâ a elei.
3. Tal câs di cessazion anticipade di un component dal Consei, il Diretôr al invide il Diretôr dal Dipartiment interessât a fâ une gnove nomine o ben al clame dongje i aderents biel prest, par la gnove elezion.
Art. 8 – Funzions dal Consei Diretîf
1. Lis funzions dal Consei Diretîf a son:
a) davuelzi lis funzions di indreçament, programazion e coordenament des ativitâts dal Centri, di là de verifiche de ativitât davuelte;
b) fâ bogns i programs dal Centri;
c) deliberâ su lis domandis di finanziament;
d) deliberâ in merit de relazion anuâl su la ativitât dal Centri, predisponude dal Diretôr dal Centri stes;
e) nomenâ i components de Zonte e dal Comitât Sientific;
f) deliberâ su lis domandis di adesion;
g) autorizâ lis spesis;
h) proponi ai orghins preponûts la stipule di convenzions;
i) proponi ai orghins preponûts la modifiche di chest Regolament;
j) deliberâ sul dissiolziment dal Centri, secont ce che al è proviodût al art. 16
Art. 9 – La Zonte
1. La Zonte, dade dongje di trê membris, nomenâts dal Consei Diretîf jenfri i siei components internis al Ateneu, e à tant che president il Diretôr e e ven rinovade ogni an.
Art. 10 – Funzions de Zonte
1. Lis funzions de Zonte a son:
a) esprimi parê preventîf su lis domandis di adesion;
b) esprimi parê preventîf su lis domandis di finanziament;
c) davuelzi altris funzions delegadis dal Consei Diretîf.
Art. 11 – Comitât Sientific
1. Il Comitât Sientific al è dât dongje di cinc membris, nomenâts dal Consei Diretîf. Dal Comitât a puedin fâ part ancje i aderents “esternis” ai rûi dal Ateneu.
Art. 12 – Assemblee dai aderents
1. La Assemblee di ducj i aderents si da dongje almancul une volte par an e e à tant che president il Diretôr.
2. A son Aderents “esternis” i Ents, lis istituzions o ognidun dai studiôs dal difûr dal Ateneu, che a son interessâts aes ativitâts dal Centri, i dan un apuart significatîf e a àn domandât di aderî, daspò vê vude conferme di bande dal Consei Diretîf.
Art. 13 – Gjestion patrimoniâl
1. Il Centri al lavore tai spazis individuâts tes deliberazions istitutivis o metûts a disposizion di un dai Dipartiments di riferiment o pûr di altris struturis che a aderissin a Centri, daûr dal art. 3 come 1 di chest Regolament.
2. La responsabilitât pai bens assegnâts e je in cjâf al Diretôr dal Centri.
Art. 14 – Risorsis finanziariis
1. Il Centri al gjestìs in autonomie i fonts metûts a sô disposizion di bande dai Dipartiments o pûr cjatâts fûr midiant di finanziaments publics e privâts.
2. Il Diretôr dal Centri si cjape la responsabilitât dai ats imputabii al Centri stes, dentri dai limits de sô competence. I ats che a van di là di chescj limits, daspò vê valutât la regolaritât aministrative, a vegnin firmâts dal Diretôr Gjenerâl.
Art. 15 – Personâl
1. Il Centri al lavore zovantsi di personâl tecnic e aministratîf metût a disposizion dal Diretôr Gjenerâl.
Art. 16 – Dissiolziment e trasformazion
1. Tal câs che il Consei Diretîf al deliberi, cu la maiorance di doi tierç dai siei components, di disfâ il Centri, la deliberazion e à di jessi sopognete ae aprovazion dal Consei di Aministrazion, daspò vê sintût il parê dal Senât Academic.
Art. 17 – Jentrade in vore
1. Chest Regolament, fat bon dal Senât Academic, al jentre in vore de date segnade tal Decret di emanazion dal Retôr.
Regolament origjinâl (1999)
Regolamento originale (1999)

References: Art. 1
 art. 25

Art. 2

Art. 3

Art. 4

Art. 5

Art. 6

Art. 7

Art. 8
 art. 16

Art. 9

Art. 10

Art. 11

Art. 12

Art. 13
 art. 3

Art. 14

Art. 15

Art. 16

Art. 17